**VASEMMISTOLIITON TURUN VALTUUSTORYHMÄN TOIMINTASÄÄNTÖ**

**1.** Ryhmä toteuttaa toiminnassaan menettelytapoja, joilla lisätään kaupungin asukkaiden osallistumismahdollisuuksia kunnalliseen toimintaan ja päätöksentekoon todellisen lähidemokratian kehittämiseksi.

**2. RYHMÄN KOKOONPANO**

Ryhmään kuuluvat ja sen päätösvaltaa käyttävät varsinaiset valtuutetut ja ne varavaltuutetut,

jotka osallistuvat valtuuston kokoukseen varsinaisten valtuutettujen ollessa estyneitä. Varavaltuutetut ovat kaikkien valtuustoryhmän kokousten, vuosikokousten ja järjestäytymiskokousten kaikissa asiakohdissa äänioikeutettuja sisääntulojärjestyksessä silloin, kun he korvaavat estyneitä varsinaisia valtuutettuja.

Kokouksiin ovat oikeutettuja osallistumaan puhe- ja esitysoikeudella varavaltuutetut, Vasemmistoliiton Turun kaupunginhallituksen sekä lauta- ja johtokuntien jäsenet ja varajäsenet. Samat oikeudet ovat kunnallisjärjestön puheenjohtajalla, varapuheenjohtajalla ja kunnallissihteerillä sekä vasemmistoliittolaisilla kaupungin viran- ja toimenhaltijoilla ja Vasemmistoliiton tiedotusvälineiden toimittajilla.

Ryhmä voi tarvittaessa kutsua kokouksiinsa muitakin haluamiaan henkilöitä.

Ryhmä voi hyväksyä uusia jäseniä muista valtuustoryhmistä irtoavista valtuutetuista. Edellytyksenä on, että uusi jäsen hyväksyy Vasemmistoliiton tavoitteet ja toiminnan sekä nämä säännöt.

**3. RYHMÄN KOKOUKSET**

Vuosikokous pidetään kesäkuun 15. päivään mennessä. Tilikausi on 1.6.-31.5. Vuosikokouksessa käsitellään:

1. Toimintakertomus edelliseltä kaudelta.

2. Tilikertomus, toiminnantarkastajan lausunto ja tilinpäätöksen vahvistaminen sekä vastuuvapauden myöntäminen tilivelvollisille.

3. Valitaan ryhmän puheenjohtaja, varapuheenjohtaja, sihteeri ja taloudenhoitaja.

4. Valitaan ryhmän sisältä toiminnantarkastaja ja varatoiminnantarkastaja.

5. Valitaan ryhmän työvaliokunta ja neuvottelijat.

6. Esitetään ryhmän edustaja valittavaksi kunnallistoimikuntaan.

7. Määrätään ryhmäveron suuruus

8. Määritellään ryhmän toiminnan painopistealueet ja valmisteluvastuut sekä alustava tehtäväaikataulu.

Ryhmän puheenjohtaja ja varapuheenjohtaja valitaan varsinaisista valtuutetuista. Sihteeri ja taloudenhoitaja voidaan valita varsinaisten valtuutettujen ulkopuolelta.

Valtuustoryhmän kokoukset pidetään pääsääntöisesti kaupunginvaltuuston kokouspäivää edeltävänä päivänä. Ryhmä järjestää avoimia kokouksia ja tilaisuuksia kaupungin eri alueilla sekä pitää yhteiskokouksia kunnallisjärjestön ja Vasemmistoliiton luottamushenkilöiden kanssa.

Lähtökohtaisesti Vasemmistoliiton Turun valtuustoryhmän ryhmäkokoukset ja vuosikokoukset järjestetään fyysisinä kokouksina, mutta Vasemmistoliiton Turun valtuustoryhmän puheenjohtaja tai puheenjohtajan estyessä varapuheenjohtaja voi päättää ryhmäkokousten järjestämisestä etäyhteyden välityksellä tai fyysiseen

ryhmäkokoukseen osallistumisen sallimisesta etäyhteydellä. Ryhmäkokous voi päättää ryhmän vuosikokouksen järjestämisestä etäyhteydellä tai fyysiseen vuosikokoukseen osallistumisen sallimisesta etäyhteydellä. Etäyhteyden välityksellä järjestettävissä kokouksissa on käytettävä alustaa, joka on kaikille valtuustoryhmän jäsenille saavutettavissa. Etäkokouksesta, mahdollisesta fyysiseen kokoukseen osallistumisen sallimisesta etäyhteydellä ja etäyhteydellä käytettävästä alustasta on mainittava kokouskutsussa.

Valtuustoryhmän työvaliokunta voi kokoontua etäyhteyden välityksellä, jos työvaliokunnan koollekutsuja katsoo etäkokouksen järjestämisen perustelluksi. Etäkokouksesta, mahdollisesta fyysiseen kokoukseen osallistumisen sallimisesta etäyhteydellä ja etäyhteydellä käytettävästä alustasta on mainittava työvaliokuntaa koollekutsuttaessa.

Valtuustoryhmän ja kunnallistoimikunnan yhteiskokouksissa koollekutsujina ovat valtuustoryhmän ja kunnallistoimikunnan puheenjohtajat. Äänioikeutettuja ovat valtuutetut ja ne varavaltuutetut, jotka tulevat järjestyksessä poissaolevien tilalle ja kunnallistoimikunnan varsinaiset jäsenet sekä estyneiden tilalle tulevat kunnallistoimikunnan varajäsenet. Sama henkilö ei voi käyttää kahta ääntä.

Kokouskutsu muihin kuin valtuustoa edeltäviin ryhmän kokouksiin lähetetään valtuutetuille, varavaltuutetuille sekä kunnallisjärjestön puheenjohtajille ja kunnallissihteerille.

**4. TYÖVALIOKUNTA**

Työvaliokunnan tehtävänä on valmistella päätösesityksiä ja aloitteita valtuustossa ja hallituksessa esille tulevista asioista sekä suunnitella ja panna täytäntöön ryhmän omaa kunnallispoliittista toimintaa kuntalaisten kanssa.

Työvaliokunta valmistelee ja ohjaa neuvotteluja muiden valtuustoryhmien ja yhteistyötahojen kanssa. Neuvottelujen asiat ja tulokset esitellään ryhmälle välittömästi.

Työvaliokunnan jäseniä ovat ryhmän puheenjohtajat ja sihteeri. Lisäksi tulee sekä työvaliokunnassa että neuvotteluryhmässä olla kh-ryhmän ja kunnallisjärjestön edustus. Työvaliokunnan kokoukset ovat avoimia valtuustoryhmän jäsenille.

**5. PUHEENJOHTAJAN TEHTÄVÄT**

1. Kutsua koolle ryhmän ja työvaliokunnan kokoukset

2. Johtaa valtuustoryhmän toimintaa.

3. Edustaa ryhmää jollei toisin joissakin asioissa päätetä.

4. Vastata ryhmää koskeviin tiedusteluihin, ellei ryhmä ole jonkin asian kohdalla toisin päättänyt.

5. Antaa kunnallisjärjestön edustajistolle selvitys ryhmän toiminnasta.

6. Pitää yhteyttä kunnallistoimikuntaan.

7. Varapuheenjohtaja hoitaa näitä tehtäviä pj:n ollessa estyneenä tai jonkin asian kohdalla niin erikseen päätettäessä.

**6. SIHTEERIN TEHTÄVÄT**

1. Laatia pöytäkirja ryhmän ja työvaliokunnan kokouksista.

2. Laatia vuosikokoukselle ryhmän toimintakertomus.

3. Huolehtia asiapaperien arkistoinnista.

4. Vastata ryhmää koskeviin tiedusteluihin sekä ryhmän kirjeenvaihdosta yhdessä puheenjohtajan kanssa.

5. Avustaa puheenjohtajaa hänelle kuuluvissa tehtävissä. 6. Vastata muista ryhmän erikseen päättämistä tehtävistä.

**7. JÄSENEN TEHTÄVÄT**

1. Osallistua säännöllisesti ja aloitteellisesti ryhmän ja kaupunginvaltuuston kokouksiin

perehtymällä käsiteltäviin asioihin hyvin.

2. Osallistua kunnallisjärjestön edustajiston kokouksiin.

3. Selostaa pyydettäessä kunnallisjärjestön ja perusjärjestöjen kokouksissa kunnallispoliittisia asioita.

4. Osallistua aktiivisesti yhteistoimintaan kuntalaisten kanssa.

**8. RYHMÄN TYÖSKENTELYPERIAATE, VALTUUTETUN ITSENÄISYYS JA HENKILÖKOHTAINEN VASTUU**

Valtuustoryhmä pyrkii kaikessa toiminnassaan noudattamaan Vasemmistoliiton ja sen järjestöjen tekemiä päätöksiä.

Valtuustoryhmä pyrkii toteuttamaan yhtenäistä käyttäytymistä valtuuston äänestystilanteissa. Tavoitteena on yhteisen kannan muodostaminen perehtymällä ja keskustelemalla avoimesti käsittelyssä olevista asioista.

Turun kaupungin budjettia käsitellään laajasti jäsenten keskuudessa. Päätökset Turun kaupunginvaltuuston budjettia koskevista esityksistä tekee Turun Vasemmistoliiton valtuustoryhmä Turun kaupunginvaltuuston budjettikokousta edeltävässä ryhmäkokouksessaan valtuustoryhmän omia neuvottelijoita kuunnellen. Turun kaupunginvaltuuston budjettiasioissa sekä niihin rinnastettavissa olevissa valtuustoryhmien välisissä sopimusasioissa (kuten pormestariohjelma silloin, kun Turun Vasemmistoliiton valtuustoryhmän ja kunnallistoimikunnan yhteiskokous on sellaiseen päättänyt sitoutua) Turun Vasemmistoliiton valtuustoryhmä toimii yhteisen ryhmäpäätöksen mukaisesti. Muutoin valtuutettu vastaa toimistaan äänestäjilleen.

Valtuutetun tehtävän hyvän hoitamisen edellytyksenä on jatkuva kanssakäyminen kuntalaisten kanssa ja heidän mielipiteidensä välittäminen ryhmän tietoon. Valtuutettu on toiminnastaan vastuussa ensisijaisesti valitsijoilleen ja käyttää omaa harkintaansa ratkaisuissaan.

Valtuustoryhmän toimintaan osallistuvien sekä valtuutettujen tulee puheissaan ja teoissaan käyttäytyä vastuullisesti ja kunnioittavasti muita valtuustotovereita, muita

luottamushenkilöitä sekä kaikkia valtuustoryhmän toimintaan osallistuvia henkilöitä kohtaan.

Ryhmäkokous voi sopimattomasta käyttäytymisestä, laiminlyönnistä taikka näiden sääntöjen tai ryhmän päätöksien vastaisesta toiminnasta antaa jäsenelleen huomautuksia ja varoituksia sekä erittäin raskauttavassa tapauksessa erottaa ryhmän jäsenyydestä määräajaksi tai kokonaan. Päätöksen huomautuksesta, varoituksesta tai erottamisesta tekee ryhmäkokous annettuaan henkilölle mahdollisuuden tulla kuulluksi.

**9. LUOTTAMUSHENKILÖVERO**

Valtuutetut ja varavaltuutetut ovat velvollisia maksamaan kokouspalkkiostaan kunnallisjärjestölle sen edustajiston määräämän luottamushenkilöveron. Samoin valtuustoryhmän määräämä ryhmävero on maksettava.

**10. UUDEN RYHMÄN VÄLIAIKAINEN JÄRJESTÄYTYMINEN**

Kunnallisvaalien jälkeen uusi ryhmä järjestäytyy väliaikaisesti. Eniten vaaleissa ääniä saanut valtuutettu kutsuu uuden ryhmän järjestäytymiskokoukseen viikon sisällä siitä, kun vaalit on pidetty. Tässä kokouksessa valitaan uuden ryhmän väliaikainen puheenjohtaja, työvaliokunta ja neuvottelijat. Uusi ryhmä noudattaa soveltuvin osin valtuustoryhmän voimassa olevaa toimintasääntöä, kunnes ryhmä on säännön mukaisesti järjestäytynyt ja hyväksynyt oman toimintasääntönsä. Uusi ryhmä käyttää valtaa alkavaa valtuustokautta koskevissa asioissa, kuten ryhmien välisissä henkilöneuvotteluissa ja mahdollisissa ryhmien välisiä asioita koskevissa ratkaisuissa. Uuden valtuustokauden alussa pidettävässä ryhmän vuosikokouksessa vanha ryhmä käyttää päätösvaltaa vain sen omaa toimintaa koskevissa asioissa. Uuden ryhmän väliaikainen järjestäytyminen päättyy vuosikokouksessa tehtäviin toimintasäännössä kokoukselle määriteltyihin valintoihin puolueiden välisen luottamustoimijaon selvittyä.

**11. ALOITTEET JA VALTUUSTOKYSELYT**

Valtuutetun tekemät valtuustoaloitteet käsitellään ryhmän kokouksessa ja muut ryhmän jäsenet voivat allekirjoittaa sen. Mikäli aloitetta ei yhteisesti hyväksytä, voi valtuutettu oman harkintansa mukaisesti sen jättää valtuustolle.

Erillisten ryhmäaloitteiden valmistelusta päättää ryhmäkokous.

Työvaliokunta valmistelee esitykset valtuustokyselyiksi.